b'\n_START_ARTICLE_\nMestna avtobusna linija \xc5\xa1t. 29 (Ljubljana)\n_START_PARAGRAPH_\nMestna avtobusna linija \xc5\xa1tevilka 29 Kajuhova \xe2\x80\x93 Vev\xc4\x8de \xe2\x80\x93 Tuji Grm je bila ena izmed avtobusnih linij javnega mestnega prometa v Ljubljani. Potekala je v smeri vzhod - zahod in povezovala Kodeljevo, Moste, Vev\xc4\x8de, Zadvor, Sostro, Besnico, Trebeljevo, Volavlje in Tuji Grm. Del linije na posameznih odsekih od Sostra do Tujega Grma je potekal skozi gozd ob potoku Besnica po ovinkasti, mestoma makadamski cesti, vzpenjajo\xc4\x8di se v hrib. Kon\xc4\x8dno postajali\xc5\xa1\xc4\x8de je tako bilo 410 metrov vi\xc5\xa1je od izhodi\xc5\xa1\xc4\x8da v Ljubljani.\n_START_SECTION_\nZgodovina\n_START_PARAGRAPH_\nSprva je prevoz na avtobusni progi Ljubljana \xe2\x80\x93 Tuji Grm izvajalo podjetje Sap Ljubljana. Tedaj je avtobus s prestolnico povezoval \xc5\xa1e Zalog in Podgrad pri Zalogu ter je deloma vozil po Litijski cesti. Ker proga ni bila nikoli donosna, so pri podjetju ve\xc4\x8dkrat razmi\xc5\xa1ljali o njeni ukinitvi. Ko se je podjetje Sap Ljubljana pridru\xc5\xbeilo podjetju Veolia transport, je novi prevoznik koncesijo nad progo vrnil Mestni ob\xc4\x8dini Ljubljana. Celotna trasa proge namre\xc4\x8d le\xc5\xbei znotraj njenih meja. Zato je leta 2003 prevoze na progi moralo prevzeti podjetje LPP, ki primarno skrbi za javni prevoz v Ljubljani. Traso proge so preusmerili z Litijske na Zalo\xc5\xa1ko cesto in opustili vo\xc5\xbenje do Podgrada. 1. maja 2009 so linijo preregistirali iz medkrajevne v mestno in jo pre\xc5\xa1tevil\xc4\x8dili iz linije \xc5\xa1t. 66 v linijo \xc5\xa1t. 29. Ob uvedbi poletnega voznega reda 26. junija 2009 so linijo skraj\xc5\xa1ali do Vev\xc4\x8d, 1. septembra istega leta pa so jo ponovno podalj\xc5\xa1ali, tokrat z Vev\xc4\x8d mimo Fu\xc5\xbein do Kodeljevega. Avtobus v jutranji konici tudi ni ve\xc4\x8d vozil do Zaloga. Ker pa avtobus ni ve\xc4\x8d vozil do centra mesta, je linija \xc5\xa1t. 29 dobila zna\xc4\x8daj prestopne linije._NEWLINE_V taki obliki je linija obratovala do 3. februarja 2014, ko so jo s Kodeljevega skraj\xc5\xa1ali do toplarne; izravnava voznega \xc4\x8dasa je tako sedaj na postajali\xc5\xa1\xc4\x8du Kajuhova._NEWLINE_1. septembra 2016 sta bili liniji 28 in 29 zdru\xc5\xbeeni v enotno linijo \xc5\xa1t. 26 (Mali Lipoglav \xe2\x80\x93 Sostro \xe2\x80\x93 Tuji Grm). Potnikom je omogo\xc4\x8den prestop na mestno avtobusno linijo \xc5\xa1t. 13 in 24 v Sostrem.'